Prifysgol Aberystwyth - Rheolau a Rheoliadau i'r Myfyrwyr
Rheolau a Rheoliadau i'r Myfyrwyr
I lawrlwytho copi cyflawn PDF o'r Rheolau a Rheoliadau cliciwch Yma
1.1 Bydd Rheolau a Rheoliadau’r Brifysgol mewn grym bob amser, boed yn ystod y tymor neu yn ystod y gwyliau.
1.2 Yn rhan o’i gyfrifoldeb/chyfrifoldeb am weinyddiaeth y Brifysgol, mae’r Dirprwy Is-Ganghellor (Prif Swyddog Gweithredu) (neu’r sawl a ddirprwyir) yn gyfrifol am holl eiddo’r Brifysgol, gan gynnwys Adeilad Undeb y Myfyrwyr ac am gynnal a chadw trefn dda. Mae ganddo/ganddi yr awdurdod:
i fynnu nad yw pobl yn ymgynnull ar eiddo a thiroedd y Brifysgol;
i fynnu bod pobl yn gadael eiddo a thiroedd y Brifysgol;
i wrthod caniatâd i gynnal cyfarfodydd;
i fynnu bod cyfarfodydd yn cael eu terfynu.
Ni weithredir yr awdurdod hwn oni bai bod pob ymgais resymol wedi ei gwneud i ymgynghori ag Adnoddau Dynol, Gwasanaethau’r Campws ac Undeb y Myfyrwyr, a dim ond yn un o’r sefyllfaoedd canlynol y caiff ei ystyried;
1. Y tramgwyddwyd yn erbyn Polisi Urddas a Pharch y Brifysgol
2. Bod diogelwch a lles y siaradwr, y rhai sy’n bresennol neu rai sydd gerllaw dan fygythiad
3. Y bu argyfwng amgylcheddol neu argyfwng isadeiledd, e.e. tywydd garw neu fethiant yn y gwasanaethau.
Gall ef/hi ddirprwyo’r awdurdod yn llwyr neu’n rhannol i gyflogeion eraill y Brifysgol, yn enwedig y tu hwnt i oriau gwaith arferol neu yn ei absenoldeb/habsenoldeb. Mewn achosion o’r fath, fel o’r blaen, rhaid i unrhyw benderfyniad i fynnu nad yw pobl yn ymgynnull ddod o fewn i un o’r tri maen prawf uchod, ac unwaith eto rhaid gwneud pob ymgais resymol i ymgynghori ag Adnoddau Dynol, Gwasanaethau’r Campws ac Undeb y Myfyrwyr a chael tystiolaeth fod hyn wedi’i wneud.
1.3 Bydd gan bob aelod o’r staff ran i’w chwarae i gynorthwyo wrth gynnal disgyblaeth myfyrwyr ac fel rheol ymdrinnir â’r rhan fwyaf o achosion o gamymddwyn llai difrifol yn anffurfiol yn y lle cyntaf gan aelod unigol o’r staff, rwy roi cyngor ynglŷn â’r ffordd i ymddwyn yn briodol.
2. Rheoliadau
2.1 Ni ddylai myfyrwyr darfu ar weithgareddau academaidd unrhyw aelod o’r gymuned academaidd nac unrhyw ymwelydd awdurdodedig, nac unrhyw seremoni, cyfarfod nac achlysur cymdeithasol, diwylliannol, gwleidyddol na chwaraeon o eiddo’r Brifysgol a gynhelir ar diroedd y Brifysgol nac mewn man arall, boed yr achlysur yn un sy’n agored i’r cyhoedd neu beidio.
2.2 Rhaid i fyfyrwyr beidio â tharfu ar weinyddiaeth na gwaith cyffredinol y Brifysgol.
2.3 Rhaid i fyfyrwyr beidio â dwyn anfri ar y Brifysgol neu achosi unrhyw atebolrwydd ar ran y Brifysgol.
2.4 Ni ddylai myfyrwyr rwystro’r rhai a awdurdodwyd gan y Brifysgol nac ymwelwyr awdurdodedig wrth iddynt gyflawni’u dyletswyddau, eu swyddogaethau, neu weithgareddau eraill.
2.5 Ni ddylai myfyrwyr gymryd rhan mewn unrhyw weithgaredd troseddol yn erbyn myfyriwr/myfyrwraig arall.
2.6 Ni ddylai myfyrwyr gyflawni gweithred a allai olygu fod y Brifysgol yn atebol dan y gyfraith droseddol.
2.7 Rhaid i fyfyrwyr beidio â difrodi, anharddu na chamddefnyddio unrhyw eiddo o’r Brifysgol, Undeb y Myfyrwyr nac unrhyw gymdeithas neu gorff arall o fyfyrwyr yn y Brifysgol, nac eiddo unrhyw aelod arall o’r gymuned academaidd nac eiddo unrhyw un o weithiwr y Brifysgol.
2.8 Rhaid i fyfyrwyr beidio ag ymgymryd â gweithgareddau sy’n groes i bolisi’r Brifysgol ar Gyfle Cyfartal.
2.9 Rhaid i fyfyrwyr beidio ag ymddwyn mewn modd treisgar, anweddus, anhrefnus na bygythiol, nac enllibio a sarhau myfyrwyr, staff neu unigolion eraill yn llafar neu’n ysgrifenedig. Mae hyn yn cynnwys cyfathrebu drwy e-bost a’r cyfryngau cymdeithasol a dylai myfyrwyr dalu sylw dyledus i Ganllawiau’r Brifysgol ar Ymdrin ag Aflonyddu a Bwlio yn ogystal â Chanllawiau’r Brifysgol ar Ddefnyddio’r Cyfryngau Cymdeithasol.
2.10 Rhaid i fyfyrwyr beidio â chymryd na defnyddio heb awdurdod unrhyw beth sy’n eiddo i’r Brifysgol, Undeb y Myfyrwyr, nac unrhyw gymdeithas arall o fyfyrwyr, nac eiddo unrhyw fyfyriwr, aelod o staff neu ymwelydd awdurdodedig.
2.11 Rhaid i fyfyrwyr beidio â gyrru unrhyw gerbyd o eiddo’r Brifysgol neu a logwyd gan y Brifysgol, gan Undeb y Myfyrwyr na chan unrhyw gymdeithas arall o fyfyrwyr heb ganiatâd swyddog awdurdodedig.
2.12 Tra bo myfyrwyr ar dir y Brifysgol, neu tra byddont yn ymwneud ag unrhyw weithgaredd a berthyn i’r Brifysgol, rhaid iddynt beidio â bod ag unrhyw sylwedd anghyfreithlon yn eu meddiant.
2.13 Ac eithrio clybiau trwyddedig myfyrwyr lle mae’n rhaid i berchnogion gynnau trwyddedig gadw pob gwn wedi’i storio’n ddiogel yng nghabinet gynnau trwyddedig Undeb y Myfyrwyr, rhaid i fyfyrwyr beidio â dod ag arf tanio o unrhyw ddisgrifiad ar unrhyw dir o eiddo’r Brifysgol, nac unrhyw ddryll ffug, copi neu fodel, unrhyw wn awyr/slygiau, gwn haels, gwn Nerf a gwn BB, gwn llonyddu trydan nac unrhyw ddyfeisiau eraill, gan gynnwys gynnau tryfer, pa ffordd bynnag y maent yn saethu unrhyw belenni, bwledi, saethau, bolltau neu daflegrau eraill neu ergydion trydan; nac unrhyw arf arall, na chetris neu fwledi, nac unrhyw ddefnydd ffrwydrol (gan gynnwys tân gwyllt), nac unrhyw ddefnydd sy’n berygl i fywyd, heb gael awdurdod ysgrifenedig rhywun a awdurdodwyd gan Weithrediaeth y Brifysgol.
2.14 Rhaid i fyfyrwyr beidio ag ymgymryd â thwyll, ystryw, ffugio nac anonestrwydd wrth ymwneud â’r Brifysgol, ei staff neu ei myfyrwyr, nac wrth ddal unrhyw swydd yn Undeb y Myfyrwyr.
2.15 Rhaid i fyfyrwyr beidio â defnyddio enw’r Brifysgol na’u swydd yn Undeb y Myfyrwyr neu yn y Brifysgol i ymgymryd â thwyll, ystryw, ffugio nac anonestrwydd.
2.16 Rhaid i fyfyrwyr ddatgelu eu henwau a manylion perthnasol eraill i unrhyw un a gafodd awdurdod priodol gan y Brifysgol mewn amgylchiadau pan fyddo’n rhesymol gofyn am wybodaeth o’r fath.
2.17 Rhaid i fyfyrwyr barchu hawlfraint pob deunydd, gan gynnwys hawlfraint y Brifysgol ei hun neu hawlfraint aelodau’r staff. Ni ddylai deunydd o’r fath (e.e. nodiadau darlith, nodiadau ymchwil, cyhoeddiadau, darlithoedd a recordiwyd) gael eu postio ar y we heb ganiatâd penodol gan yr aelod priodol o'r staff a/neu Reolwr Hawlfraint y Brifysgol.
2.18 Ni ddylai myfyrwyr dorri Rheoliadau’r Brifysgol yn gyson fel y nodir hwy isod yn Adran 3.
2.19 Deddf Iechyd a Diogelwch yn y Gwaith 1974
2.19.1 Mae darpariaethau’r ddeddf hon yn berthnasol i’r holl fyfyrwyr ar holl eiddo’r Brifysgol, gan gynnwys ei thiroedd a’r ffyrdd at y mynedfeydd a’r ffyrdd allan, hefyd pan fyddant yn ymgymryd â gweithgareddau swyddogol y Brifysgol neu Undeb y Myfyrwyr, e.e. gwaith maes, y tu allan i eiddo'r Brifysgol. Ar diroedd neu eiddo’r Brifysgol rhaid i fyfyrwyr beidio ag ymddwyn mewn modd a allai amharu ar iechyd neu ddiogelwch pobl eraill.
Rhaid peidio ag ymyrryd ag offer diffodd tân nac offer diogelwch eraill na hysbysiadau diogelwch na drysau tân mewn coridorau ac ar risiau.
2.19.2 Rhaid i bob myfyriwr sy’n ymwneud yn rhinwedd ei gwrs â gwaith mewn labordy, neu unrhyw fan arall lle y ceir perygl, gadw at y rheolau diogelwch arbennig sy’n berthnasol i’r man hwnnw. Cyhoeddir y rheolau hyn gan yr Athrofa berthnasol.
2.19.3 Er mwyn cyflawni ei dyletswyddau dan y Ddeddf Iechyd a Diogelwch, mae’r Brifysgol yn rhybuddio israddedigion ac uwchraddedigion ar gyrsiau i beidio â mynd i labordai a mannau eraill lle y ceir perygl, ac eithrio yn unol â’r hyn a nodir ar yr amserlen ar gyfer eu cyrsiau. Rhaid i uwchraddedigion ymchwil sy’n gweithio mewn labordai ymchwil gadw at reolau’r Athrofa ar fynediad i labordai o fewn oriau gwaitharferol a thu hwnt i’r oriau hynny.
2.19.4 Dylai myfyrwyr nodi y byddant yn agored i’w herlyn dan y gyfraith gan y Gweithgor Iechyd a Diogelwch neu gan y Gwasanaeth Tân ac Achub os ydynt yn troseddu yn erbyn y rheol hon.
2.20 Rhyddid i Lefaru
2.20.1 Rhaid i fyfyrwyr gydymffurfio â gofynion Cod Ymarfer y Brifysgol ar Ryddid i Lefaru Gweler Gwybodaeth i Fyfyrwyr am ragor o fanylion.
2.20.2 Er gwaethaf Cod Ymarfer y Brifysgol ar Ryddid i Lefaru, rhaid i’r myfyrwyr beidio â gwrthwynebu ar lafar nac yn weithredol werthoedd Prydeinig sylfaenol, gan gynnwys democratiaeth, rheolaeth y gyfraith, rhyddid yr unigolyn a pharch a goddefgarwch gwahanol grefyddau a daliadau y naill at y llall.
2.21 Darpariaethau Cyffredinol
2.21.1 Rhaid i fyfyrwyr beidio ag annog, cynorthwyo, na chynllwynio gydag unrhyw berson arall i weithredu’n groes i’r rheolau hyn.
2.21.2 Rhaid i fyfyrwyr gydymffurfio ag unrhyw gosb a osodir yn unol ag Adran 4 ‘Cosbau’ isod.
2.21.3 Lle honnir bod myfyriwr wedi cyflawni trosedd, ceidw’r Brifysgol yr hawl absoliwt i benderfynu a ddylid gweithredu’r Drefn Ddisgyblu a nodir yn Adran 5 isod, i ohirio’i harchwiliadau tan i’r llysoedd ymdrin â’r achos, neu i adael yr achos yn nwylo’r heddlu.
2.22 Diffiniad
2.22.1 Yr holl dir ac adeiladau a berchnogir gan y Brifysgol, neu a ddelir ganddi, neu sydd ganddi ar brydles neu ar rent, yw’r diffiniad o dir, adeiladau neu eiddo’r Brifysgol.
3. Rheoliadau
3.1 Statws a Phreswyliaeth Myfyrwyr
3.1.1 Myfyriwr ydyw unigolyn sydd wedi’i gofrestru gan y Brifysgol ar gwrs astudio credydol a chymeradwy. O’i gofrestru, bydd yn fyfyriwr tan i un o’r canlynol ddigwydd:
1. Cadarnhau a chofnodi’n ffurfiol ar AStRA bod y cwrs wedi ei gwblhau’n llwyddiannus.
2. Cadarnhau a chofnodi’n ffurfiol fethu yn academaidd heb gyfle pellach i geisio gwneud yn iawn am y methu.
3. Gwahardd y myfyriwr yn barhaol ar sail ariannol neu ddisgyblaethol.
4. Y dyddiad cau terfynol ar gyfer cwblhau cwrs yn dod i ben.
5. Marwolaeth y myfyriwr.
6. Cymeradwyo a chofnodi’n ffurfiol gais gan y myfyriwr i dynnu’n ôl o’r cwrs yn barhaol.
7. Methiant y myfyriwr i ailgofrestru ar gyfer pob sesiwn academaidd yn ôl y gofyn; pennir bod y cyfryw fyfyrwyr wedi tynnu’n ôl yn barhaol oni chyflwynir gwybodaeth i’r gwrthwyneb.
3.1.2 Bydd y Brifysgol yn ardystio statws myfyriwr ar gyfer yr holl fyfyrwyr sydd wedi’u cofrestru. Fodd bynnag, ni ellir gwneud hynny ar gyfer y grwpiau canlynol:
1. Myfyrwyr sydd wedi tynnu’n ôl dros dro neu wedi eu gwahardd dros dro o’r cwrs. Yn ystod y cyfnod o fod wedi tynnu’n ôl neu fod wedi’u gwahardd byddant yn ymgeiswyr ar gyfer y radd ond heb eu cofrestru nac yn dilyn eu hastudiaethau. Gall y Brifysgol gadarnhau (at ddibenion eithrio rhag Treth y Cyngor yn y DU, er enghraifft) nad ydynt wedi cwblhau’r cwrs nac wedi ymadael â’r cwrs yn barhaol. Bydd hyn yn cynnwys myfyrwyr sy’n cyflawni interniaethau neu flynyddoedd mewn swyddi nad ydynt yn rhan o’r cwrs astudio
2. Nid yw myfyrwyr uwchraddedig sy’n ysgrifennu’r traethawd neu’n ailgyflwyno ac sydd wedi cwblhau’r cyfnod cofrestru sy’n ofynnol ar gyfer y radd bellach wedi’u cofnodi yn fyfyrwyr cofrestredig; maent yn ymgeiswyr ar gyfer y radd a gellir ardystio i hynny. Gellir darparu tystysgrifiau eithrio o Dreth y Cyngor i fyfyrwyr PhD ac MPhil amser llawn am 12 mis a 6 mis yn eu tro mewn perthynas â’u cyfnodau ysgrifennu.
3.1.3 Er mwyn ardystio ei fod yn fyfyriwr amser llawn, rhaid i fyfyriwr fod wedi’i gofrestru’n ymgeisydd amser llawn ar gyfer y radd ar y pryd. Bydd ardystio fel arfer yn cadarnhau’r dull astudio (amser llawn, rhan-amser, dysgu o bell ac ati).
3.1.4 Rhaid i bob myfyriwr amser llawn fyw o fewn pellter teithio dyddiol rhesymol i’r campws ble mae’n astudio a gallu mynychu gweithgareddau sydd wedi’u trefnu o fewn i’r oriau dysgu arferol. Mae hyn yn berthnasol i israddedigion yn ystod y tymor; dylai myfyrwyr hefyd sicrhau eu bod ar gael i ailsefyll arholiadau yn ystod cyfnod yr arholiadau atodol ym mis Awst os dymunant gael y cyfle i adennill unrhyw gredydau a fethwyd cyn dechrau’r sesiwn academaidd nesaf.
3.1.5 Rhaid i fyfyrwyr Meistr trwy gwrs amser llawn fyw o fewn pellter teithio dyddiol rhesymol i’r campws yn ystod y cyfnod dysgu sy’n gysylltiedig â’r cyrsiau a disgwylir iddynt fyw o fewn pellter teithio dyddiol rhesymol i’r campws ar gyfer 12 mis llawn y cwrs.
3.1.6 Rhaid i fyfyrwyr ymchwil amser llawn fyw o fewn pellter teithio dyddiol rhesymol i’r campws gydol y cyfnod cofrestru; ni ddisgwylir iddynt aros yma yn ystod cyfnod ysgrifennu’r traethawd. Yn unol â’r hyn sy’n arferol o ran y Cynghorau Ymchwil, caniateir 8 wythnos o wyliau ond dylid treulio 44 wythnos o fewn pellter teithio dyddiol rhesymol i’r campws os nad oes gwaith maes neu weithgarwch ymchwil arall yn cael ei gyflawni.
3.1.7 Bydd rhaid i fyfyrwyr â fisas Haen 4 i astudio yn y DU hefyd fodloni gofynion y Swyddfa Gartref ar gyfer byw yn Aberystwyth gyhyd ag y bydd ganddynt Gadarnhad o’u Derbyn i Astudio a rhaid iddynt beidio â byw yn rhywle arall yn y DU. Rhaid i fyfyrwyr â fisa myfyriwr i astudio ym Mhrifysgol Aberystwyth, Mawrisiws roi gwybod i’r Brifysgol bob amser beth yw eu cyfeiriad preswyl ym Mawrisiws.
3.1.8 Ni fydd y gofynion preswylio hyn yn berthnasol yn achos myfyrwyr sy’n gwneud gwaith maes, ymchwil, profiad gwaith neu weithgarwch cymeradwy arall fel rhan o’r rhaglen sy’n gofyn iddynt fyw yn rhywle arall. At hyn, gellir cymeradwyo rhaglenni cydweithredol a dysgu o bell lle bydd myfyrwyr yn byw yn rhywle arall ar gyfer eu hastudiaethau i gyd, neu ran ohonynt.
3.2 Rheoliadau’n Ymwneud â Neuaddau Preswyl y Brifysgol
Dylai myfyrwyr nodi fod gan Neuaddau Preswyl y Brifysgol reoliadau ychwanegol sydd wedi’u cynnwys yn Nhrwydded Llety’r Brifysgol, sydd yn rhan o’r Rheoliadau hyn ac sy’n ddarostyngedig i Drefn Ddisgyblu’r Brifysgol.
3.3 Rheoliadau Cyffredinol y Brifysgol
3.3.1 Dylai myfyrwyr, ac eithrio’r rhai a nodwyd isod, ddod yn ôl i’r Brifysgol erbyn diwrnod cyntaf pob tymor a chofrestru ar ddechrau pob blwyddyn academaidd. Dylai uwchraddedigion a fydd yn cofrestru ar ddiwrnod gwahanol i ddiwrnod cyntaf y flwyddyn academaidd gofrestru cyn dechrau ar eu cwrs.
3.3.2 Mae’n rhaid i bob myfyriwr yn Aberystwyth gofrestru â meddyg teulu lleol er mwyn gallu cael gofal iechyd 24 awr. Bydd gofal iechyd ar gael i fyfyrwyr sy’n astudio yn y campws ym Mawrisiws yn rhad ac am ddim mewn ysbytai a chanolfannau iechyd. Nid oes raid cofrestru ymlaen llaw. Mae modd cael yswiriant iechyd preifat hefyd.
3.3.3 NODER: Ceir manylion ynglŷn â gofynion presenoldeb mewn dosbarthiadau a chyflwyno gwaith ysgrifenedig yn:
Y Rheoliad Academaidd ar Gynnydd Academaidd, sydd i’w gael ar y We (https://www.aber.ac.uk/cy/regulations/academic-progress/ )
Datganiadau gan yr adrannau, a roddir i fyfyrwyr bob blwyddyn.
3.3.4 Rhaid rhoi gwybod i’r Gwasanaethau Cymorth i Fyfyrwyr yn ddi-oed os bydd afiechyd heintus mewn tŷ neu fflat, neu os bydd myfyriwr yn ddifrifol wael.
3.3.5 Rhaid i fyfyrwyr roi gwybod i’w hadrannau am unrhyw amgylchiadau arbennig, personol neu feddygol, a allai effeithio ar eu perfformiad academaidd trwy lenwi’r ‘Ffurflen Amgylchiadau Arbennig’, gan sicrhau eu bod yn ei chyflwyno ynghyd â’r holl dystiolaeth ategol briodol ar yr adeg y mae’r amgylchiadau arbennig yn effeithio arnynt.
3.3.6 Rhaid i fyfyrwyr ddiweddaru eu cofnod myfyriwr yn ddi-oed os bydd unrhyw newid i’w cyfeiriad cartref neu eu cyfeiriad yn ystod y tymor. Fe’u hanogir yn gryf hefyd i ddarparu manylion cyswllt brys. Cewch weld cofnodion y myfyrwyr yma.
3.3.7 Ysmygu
Mae ysmygu wedi’i wahardd ym mhob un o adeiladau’r Brifysgol, ym mhob mynedfa led-gaeedig i adeiladau yn ogystal â’r holl fynedfeydd allanol, ffenestri a mannau eraill lle y gallai’r mwg ddod i mewn i adeilad.
3.3.8 Pwrcasu
Ni chaniateir i fyfyrwyr bwrcasu nwyddau neu wasanaethau ar ran y Brifysgol. Gwneir pwrcasau ar ran Undeb y Myfyrwyr neu gymdeithasau myfyrwyr gan rai a awdurdodwyd i weithredu ar eu rhan, a neb arall.
3.3.9 Ffonau
3.3.9.1 Ni chaiff myfyrwyr ddefnyddio ffonau’r Brifysgol i wneud galwadau preifat.
3.3.10 Diogelu Data
3.3.10.1 Wrth gofrestru, mae pob myfyriwr yn cytuno y caiff eu data ei brosesu’n unol â Datganiad y Brifysgol ar Brosesu Data. Dylai myfyrwyr nodi fod yna adegau pan gaiff data personol ei drosglwyddo i drydydd parti neu gael ei brosesu gan drydydd parti ar ran y Brifysgol.
Ni ddylai myfyrwyr lunio neu gadw ffeiliau cyfrifiadurol yn cynnwys data sy’n seiliedig ar bobl sy’n fyw i’w defnyddio mewn cyswllt â’u hastudiaethau academaidd neu ymchwil heb ganiatâd llawn aelod priodol o’r staff.
3.3.10.2 Pan roddir caniatâd o’r fath dylai myfyrwyr gydymffurfio ag Egwyddorion Diogelu Data ym mhob achos lle defnyddiant neu lle ddônt i gysylltiad â data personol a gofrestrir gan y Brifysgol.
3.3.10.3 Ni chaniateir i fyfyrwyr ddefnyddio cyfrifiaduron y Brifysgol at ddibenion personol oni chymeradwyir hynny gan Gyfarwyddwr yr Athrofa bethnasol neu Ddeon Campws Cangen Mauritius. Lle rhoddir caniatâd o’r fath nid yw’r myfyrwyr hynny a fydd yn llunio neu’n cadw ffeiliau cyfrifiadurol yn cynnwys data sy’n seiliedig ar unigolion byw yn dod o dan gofrestriad y Brifysgol yn ôl y Ddeddf Diogelu Data. Bydd yn ofynnol i fyfyrwyr o’r fath ymgynghori ag aelod priodol o’r staff a all fynnu bod y myfyrwyr yn cofrestru yn eu henwau’u hunain gyda’r Comisiynydd Gwybodaeth.
3.3.11 Offer ar y Campws
3.3.11.1 Gwaherddir defnyddio byrddau sglefrio, esgidiau olwyn, llafnau olwyn a chyfarpar tebyg ar holl eiddo a thiroedd y Brifysgol; dylid defnyddio beiciau ar y ffyrdd yn unig. Gellid caniatáu eithriadau i'r rheoliad hwn i ddigwyddiadau chwaraeon o wneud cais i’r Ganolfan Chwaraeon (ar gyfer adnoddau a reolir gan y Ganolfan honno) neu’r Dirprwy Is-ganghellor (Prif Swyddog Gweithredu) (neu ddirprwy) (ar gyfer pobman arall).
3.3.11.2 Ni ddylid cysylltu offer electronig personol (gliniaduron, er enghraifft) â’r prif gyflenwad pŵer pan fo’n beryglus i iechyd a diogelwch mewn mannau dysgu a lleoedd eraill. Bydd rheolau lleol ar waith mewn ystafelloedd gweithfannau, llyfrgelloedd, cyfleusterau Gwasanaethau’r Campws a mannau sy’n perthyn i adrannau academaidd (megis labordai).
3.4 Rheolau’n Ymwneud â Cherbydau
3.4.1 Ffyrdd preifat yw’r ffyrdd ar gampws y Brifysgol a chaniateir parcio cerbydau yno ar y ddealltwriaeth bendant mai cyfrifoldeb y perchenogion yn unig fydd y cerbydau a adewir yno, ac na fydd y Brifysgol yn gyfrifol am unrhyw golled neu ddifrod a ddigwydd.
3.4.2 Rhaid i fyfyrwyr sy’n dod â cherbydau modur, gan gynnwys beiciau modur, ar un o gampysau’r Brifysgol ufuddhau i’r gyfraith a Rheolau’r Ffordd Fawr sy’n berthnasol i gerbydau’n cael eu gyrru ar y ffyrdd cyhoeddus. Ni chaniateir dod â cherbyd heb drwydded, heb yswiriant, neu un nad yw’n addas i’r ffordd fawr, ar gampysau’r Brifysgol neu ar unrhyw dir arall sy’n eiddo i’r Brifysgol.
3.4.3 Ni chaniateir parcio cerbyd ar gampysau’r Brifysgol nac ar unrhyw ran arall o eiddo’r Brifysgol, ac eithrio mewn mannau awdurdodedig.
3.4.4 Ni chaniateir i fyfyrwyr barcio cerbyd ar unrhyw gampws y Brifysgol neu ar unrhyw dir arall o eiddo’r Brifysgol heb fod â thrwydded barcio swyddogol wedi ei gosod yn glir ar y ffenestr flaen. Bydd y trwyddedau parcio mewn grym am y sesiwn academaidd neu am gyfnod y drwydded llety (fel bo’n berthnasol). Mae’r trwyddedau parcio yn berthnasol i ardaloedd parcio penodol. Rhaid anfon cais am drwyddedau parcio ar gyfer pob sesiwn at dîm Diogelwch Gwasanaethau’r Campws. I gael rhagor o wybodaeth ewch i www.aber.ac.uk/cy/parking
3.4.5 Ni chaniateir i ddysgwyr yrru ar dir y Brifysgol, os oes ganddynt hyfforddwr gyda hwy ai peidio.
3.4.6 Rhaid i yrwyr gadw at y terfyn cyflymder o 20 mya.
3.4.7 Rhaid i yrwyr cerbydau aros os bydd unrhyw aelod awdurdodedig o Staff y Brifysgol yn rhoi arwydd iddynt wneud hynny.
3.5 Rheoliadau’n Ymwneud â Defnyddio Cyfleusterau Chwaraeon
3.5.1 Mae’n ofynnol i myfyrwyr dalu’r tâl priodol neu feddu ar y statws aelodaeth priodol i fod yn gymwys i ddefnyddio cyfleusterau chwaraeon.
3.5.2 Rhaid i fyfyrwyr fod yn barod i ddangos eu cardiau aelodaeth ar gais aelod o staff y Ganolfan Chwaraeon.
3.5.3 Mae’n ofynnol fod myfyrwyr wedi gwisgo’n briodol ar gyfer eu camp chwaraeon.
3.5.4 Dylai myfyrwyr sicrhau fod eu hoffer yn cydymffurfio â chyfarwyddiadau diogelwch corff llywodraethol eu camp arbennig hwy.
3.5.5 Dylai myfyrwyr a chanddynt afiechyd meddygol a allai eu peryglu’u hunain wrth ymgymryd â gweithgarwch corfforol hysbysu’r sawl a fydd yn gyfrifol am y gamp arbennig honno.
3.5.6 Ar ôl ymaelodi, disgwylir i fyfyrwyr gadw at delerau ac amodau aelodaeth y Ganolfan. Ceir rheoliadau pellach ynghylch defnyddio cyfleusterau chwaraeon penodol. Mae’r rhain yn rhan o Weithdrefn Disgyblu’r Brifysgol, ac yn ddarostyngedig iddi, a nodir y weithdrefn yn Adran 5 isod.
3.6 Rheoliadau'r Gwasanaethau Gwybodaeth
Mae Rheoliadau’r Gwasanaethau Gwybodaeth i’w cael yma.
3.7 Rheoliadau’n Ymwneud â Thalu Ffioedd Dysgu a Ffioedd Eraill
3.7.1 Mae’n un o amodau cyflwyno gradd neu ddyfarnu diploma neu dystysgrif fod yr holl ffioedd dysgu sy’n ddyledus i’r Brifysgol wedi’u talu.
3.7.2 Cyfrifoldeb unigol pob myfyriwr yw talu pob ffi, dyled neu daliadau eraill sy’n daladwy ar ei ran i’r Brifysgol. Nid yw’r ffaith bod corff sy’n cynrychioli myfyrwyr, neu unrhyw gorff arall, wedi cynghori peidio â thalu neu unrhyw ddull gweithredu arall a all olygu colled ariannol i’r Brifysgol, yn effeithio ar y cyfrifoldeb unigol hwn.
3.7.3 Bydd myfyrwyr nad ydynt yn cael cymorth ariannol tuag at dalu eu ffioedd dysgu yn gyfrifol am dalu cyfanswm llawn y ffioedd hynny, e.e. oddi wrth asiantaeth benthyciadau neu noddwr arall.
3.7.4 Y Brifysgol sy’n gwneud pob cynnig swyddogol i dderbyn myfyrwyr i astudio’n uwchraddedig. Rhaid cyflwyno ceisiadau ar y ffurflen briodol ac mae’n rhaid i ymgeiswyr fodloni’r Brifysgol bod digon o arian ar gael i dalu’r ffioedd. Bydd y rheol hon yn berthnasol i ymgeiswyr sy’n newydd i’r Brifysgol ac i raddedigion y Brifysgol ei hun.
3.7.5 Ystyrir newid yn y cofrestru, a fydd yn ymestyn cyfnod cwrs uwchraddedig, fel derbyniad newydd a bydd yn amodol ar yr un gwiriadau ag yn 3.7.4 uchod.
3.7.6 Ni chaiff y myfyrwyr hynny y mae’n ofynnol iddynt ail-wneud blwyddyn o ganlyniad i fethiant academaidd neu ryw amgylchiadau eraill, wneud hynny oni allant fodloni’r Brifysgol bod digon o arian ar gael i dalu eu ffioedd.
3.7.7 Ni chaiff unrhyw fyfyriwr na fydd wedi talu ei ffioedd dysgu dderbyn yr arian a ddaw oddi wrth unrhyw gymrodoriaeth, efrydiaeth, ysgoloriaeth neu wobr a ddyfarnwyd iddo/iddi gan y Brifysgol.
3.7.8 Gellir gosod un neu ragor o’r cosbau canlynol ar fyfyrwyr nad ydynt wedi talu eu ffioedd dysgu:
dileu’r hawl i ddefnyddio cyfleusterau’r Brifysgol;
dileu’r hawl i drosglwyddo i’r flwyddyn academaidd nesaf;
dileu’r hawl i gyflwyno am gymhwyster oddi wrth y Brifysgol;
dileu’r hawl i fynychu’r seremoni graddio;
diddymu cofrestriad yn y Brifysgol.
3.7.9 Gellir gweithredu trwy’r Llysoedd i adennill dyledion myfyrwyr i’r Brifysgol.
3.7.10 Codir llog heb fod yn fwy na’r gyfradd banc arferol ar unrhyw daliadau sy’n ddyledus i’r Brifysgol o’r dyddiad yr oedd y ffioedd yn ddyledus.
3.7.11 Mae ffioedd dysgu i’w talu’n llawn ar ddechrau pob blwyddyn academaidd. O gael caniatâd y Cyfarwyddwr Cyllid, gall myfyrwyr dalu eu ffioedd dysgu drwy randaliad. Ceir gwybodaeth ar yr holl opsiynau ar gyfer talu yma. Ceidw’r Brifysgol yr hawl i fynnu bod unrhyw symiau dyledus yn cael eu talu ar unwaith, er gwaethaf unrhyw gytundeb i dalu mewn rhandaliadau.
3.8 Rheoliadau’n Ymwneud â Ffioedd am Lety’r Brifysgol
3.8.1 Wrth dderbyn cynnig o le mewn llety o eiddo’r Brifysgol mae myfyriwr yn ymrwymo i gadw’r lle hwnnw am sesiwn cyfan, oni nodir yn wahanol
Gan hynny mae ymrwymiad ar y myfyriwr i dalu’r ffioedd am holl gyfnod y drwydded. Lle gwneir eithriad, a chaniatáu i fyfyriwr ymadael am resymau cymeradwy’n ymwneud ag iechyd neu les, deil ymrwymiad arno/arni i dalu’r ffioedd sy’n ddyledus am yr holl gyfnod y bu yn y llety, neu y bu’n gyfrifol amdano.
3.8.2 Wrth dderbyn lle mewn llety o eiddo’r Brifysgol mae myfyriwr yn ymrwymo i gydymffurfio ymhob modd â’r amodau a thelerau a geir yn y Cytundeb Trwydded Llety ar gyfer y flwyddyn academaidd dan sylw. Ceidw’r Brifysgol yr hawl i fynnu bod unrhyw symiau dyledus yn cael eu talu ar unwaith, er gwaethaf unrhyw gytundeb i dalu mewn rhandaliadau.
3.8.3 Un o amodau’r cytundeb sy’n ymwneud â derbyn myfyriwr i lety o eiddo’r Brifysgol yw bod yr holl daliadau llety wedi eu talu erbyn y dyddiad penodedig.
3.8.4 Gellir codi taliadau ychwanegol i ddigolledu cyfrif y Neuadd am unrhyw golled a ddioddefwyd trwy fethiant myfyriwr neu fyfyrwyr i gyflwyno eu taliadau ar y diwrnod cywir. Mae rhagor o wybodaeth am y taliadau ychwanegol ar wefan Gwasanaethau’r Campws.
3.8.5 Gellir gosod y cosbau canlynol ar fyfyrwyr nad ydynt wedi talu eu ffioedd llety:
Troi allan oherwydd torri amodau’r Cytundeb Trwydded Llety
Colli’r hawl i gael rhagor o lety gan y Brifysgol;
Cadw’r blaendal llety;
Cyfeirio’r ddyled i asiantaeth casglu dyledion allanol.
3.9 Rheoliadau’n Ymwneud ag Undeb y Myfyrwyr
3.9.1 Bydd myfyrwyr sy’n defnyddio adeiladau Undeb y Myfyrwyr neu unrhyw eiddo i Undeb y Myfyrwyr neu fudiad myfyrwyr arall yn y Brifysgol yn rhwym i gadw at Reolau a Rheoliadau’r Brifysgol. Maent hefyd yn rhwym wrth Reolau a Rheoliadau Undeb y Myfyrwyr neu unrhyw fudiad myfyrwyr arall pan ddefnyddir adeiladau Undeb y Myfyrwyr neu eiddo i Undeb y Myfyrwyr neu unrhyw fudiad myfyrwyr arall neu pan fynychir cyfarfodydd neu unrhyw ddigwyddiadau a drefnir gan Undeb y Myfyrwyr neu unrhyw fudiad myfyrwyr arall.
3.10 Cyfrifon e-bost a logiau gwe
3.10.1 E-bost yw’r brif ffurf a ddefnyddir i gyfathrebu â myfyrwyr a disgwylir i bob myfyriwr ddarllen eu negeseuon e-bost yn rheolaidd.
3.10.2 Mewn amgylchiadau a reolir yn gaeth, gall y Brifysgol gyrchu cyfrifon e-bost myfyrwyr a’u logiau gwe fel rhan o ymchwiliad i gyhuddiadau penodol o ymddwyn yn annheg neu os amheuir bod myfyrwyr wedi mynd yn groes i Reoliadau’r Brifysgol neu wedi torri’r gyfraith.
4. Cosbau
4.1 Am dorri un o Reolau’r Brifysgol (ac eithrio 2.17 a 2.18), gall y gosb fod yn gerydd, dirwy (heb fod dros £200 neu swm sy’n cyfateb yn lleol), atal yr hawl i ddefnyddio cyfleusterau’r Brifysgol, troi allan o Lety’r Brifysgol,gwaharddiad rhag defnyddio cyfleusterau Undeb y Myfyrwyr neu unrhyw fudiad arall ymhlith y myfyrwyr, neu wahardd y troseddwr am gyfnod heb fod yn fwy nag un sesiwn, neu ei ddiarddel o’r Brifysgol yn gyfan gwbl.
4.2 Pan dorrir rheolau ar ‘Hepgor neu Gamliwio Gwybodaeth o Bwys wrth Wneud Cais neu ar ôl Cofrestru’ gweithredir yn ôl y drefn a geir ym mhwynt 26.2 yn y ddogfen ‘Gwybodaeth i Fyfyrwyr’.
4.3 Y mae’r drefn i’w mabwysiadu mewn achos lle caiff rheolau ar ‘Ddedfrydau Troseddol’ eu torri wedi ei nodi ym mhwynt 28 yn y ddogfen ‘Gwybodaeth i Fyfyrwyr’.
4.4 Am dorri un o Reoliadau’r Brifysgol, a Rheoliadau’r Gwasanaethau Gwybodaeth neu Reoliadau Chwaraeon neu Reoliadau Neuadd na chynhwysir yn Rheolau’r Brifysgol, gall y cosbau fod yn gerydd, yn ddirwy (heb fod yn fwy na £100 neu swm sy’n cyfateb yn lleol), gwaharddiad rhag defnyddio cyfleusterau’r Brifysgol neu ddiarddeliad o Neuadd Breswyl neu waharddiad rhag defnyddio cyfleusterau Undeb y Myfyrwyr neu unrhyw fudiad arall ymhlith y myfyrwyr. Rhaid i bob dirwy sy’n fwy na £50 neu swm sy’n cyfateb yn lleol gael ei chadarnhau gan yr Uwch Diwtor.
4.5 Yn ogystal â’r cosbau a amlinellir uchod, efallai y bydd yn ofynnol i fyfyrwyr dalu iawndal i’r Brifysgol, i aelod unigol o’r staff neu fyfyriwr, i Undeb y Myfyrwyr neu unrhyw fudiad myfyrwyr arall am ddifrod neu golled a achoswyd, ar dderbyn anfoneb.
4.6 Mae’n bosibl y diddymir rhan neu’r cyfan o’r cosbau uchod os bydd y myfyriwr, mewn achos o drosedd a olygai ddifrod neu golled, yn ymrwymo i wneud iawn am y difrod neu’r golled. Os bydd myfyriwr yn ymrwymo i wneud iawn am y difrod neu’r golled, fe roddir iddo gyfnod rhesymol o amser i wneud hynny.
4.7 Bydd unrhyw dorri ar y rheolau a rheoliadau parcio yn golygu y bydd gyrrwr y cerbyd yn debygol o gael Rhybudd Tâl Parcio gan un o swyddogion diogelwch Gwasanaethau’r Campws. Bydd y rhybudd yn rhoi manylion i’r gyrrwr yngylch y rheol a dorrwyd ac yn rhoi cyfle iddynt apelio yn erbyn y tâl neu i dalu’r ddyled drwy dalu’r cwmni a gontractiwyd gan y Brifysgol i reoli’r cynllun. Os telir y ddyled o fewn 14 diwrnod bydd gostyngiad o 50%.
4.8 Am dorri Rheoliadau’r Gwasanaethau Gwybodaeth ynglŷn â benthyg llyfr, cyfnodolyn neu eiddo arall, gellir codi dirwyon ar gyfradd i’w phennu gan y Brifysgol.
4.9 Rhaid talu iawndal am golli llyfr, cyfnodolyn neu unrhyw beth arall o eiddo’r Gwasanaethau Gwybodaeth, neu unrhyw offer sydd ar fenthyciad tymor byr oddi wrth y Brifysgol, ar dderbyn anfoneb.
4.10 Cedwir manylion am unrhyw gosbau a roddwyd oherwydd torri Rheolau neu Reoliadau’r Brifysgol yn ffeil y myfyriwr am weddill cofrestriad y myfyriwr yn y Brifysgol.
5.Y Drefn Disgyblu
5.1 Am fwy o wybodaeth darllenwch Weithdrefn Ddisgyblu’r Brifysgol.